<classify> MAHAKAMA ya Hakimu Mkazi Kisutu imemhukumu mwanasiasa Salma Mntambo, kutumikia kifungo cha miaka 99 jela, baada ya kupatikana na hatia katika mashitaka 17 yakiwemo ya kuwasilisha nyaraka za uongo na kujipatia fedha kwa njia ya udanganyifu. Mntambo amewahi kugombea ubunge katika Jimbo la Korogwe Mjini mkoani Tanga mwaka 2015 kwa tiketi ya chama cha ACT- Wazalendo. Akisoma hukumu hiyo, Hakimu Mkazi Mwandamizi Mfawidhi, Kelvin Mhina alisema upande wa mashitaka ulileta mahakamani hapo mashahidi watano kuthibitisha mashitaka hayo. Alisema kupitia ushahidi uliotolewa, upande wa mashitaka umeweza kuthibitisha bila kuacha shaka kuwa mshitakiwa alitenda makosa hayo. Alisema katika makosa matatu ya kutoa nyaraka za uongo, mshitakiwa atatakiwa kutumikia kifungo cha miaka mitano jela kwa kila kosa. Katika makosa 14 ya kujipatia fedha kwa njia ya udanganyifu, atatumikia kifungo cha miaka sita jela kwa kila kosa. Hakimu Mhina alisema adhabu hizo, zitaenda kwa pamoja, hivyo mshitakiwa atakaa jela kwa miaka sita tu.Katika kesi hiyo, Mntambo alikuwa akikabiliwa na mashitaka 24. Hata hivyo ametiwa hatiani katika mashitaka 17 yakiwamo ya kutakatisha Sh 1,027,000,000 kutoka kwa Ridhuan Mringo, huku akijua fedha hizo zimetokana na zao la makosa tangulizi ya kughushi, kujipatia fedha kwa njia ya udanganyifu na kuwasilisha nyaraka za uongo. Mntambo anadaiwa kati ya Juni Mosi 2003 na Oktoba 31, 2011 maeneo yasiyojulikana wilayani Ilala mkoani Dar es Salaam kwa nia ya udanganyifu, aligushi risiti yenye namba 001226 ya tarehe 10062003 ili kuonesha kwamba Ridhuan Mringo alinunua nyumba ya Shirika la Nyumba NHC iliyopo Plot namba 710 mtaa wa Mfaume Upanga kwa Sh milioni 70, wakati akijua si kweli.  <topic>: kitaifa 